સદાનાપુરા અને સામરખા ગામની વચ્ચે પસાર થતા એક્સપ્રેસ માર્ગ નીચેથી સામરખા - લીંગડા માર્ગ પસાર થાય છે. આ નાળું સાંકડું અને સીંગલપટ્ટી માર્ગ હોવાથી નાળું પહોળું કરવા અગાઉ સ્થાનિકો દ્વારા ઉગ્ર માંગ કરવામાં આવી હતી. પરંતુ તંત્રની મનમાનીના પગલે સાંકડા નાળાની સમસ્યા યથાવત રહેવા પામી છે. પરિણામે વારંવાર ટ્રાફિક સમસ્યા અને ચોમાસામાં સાંકડા નાળામાં પાણી ભરાઈ જવાની સમસ્યા વણઉકલી રહી છે. આ નાળાની બંને સાઈડોએ માર્ગ પહોળો કરીને ફોરલેન માર્ગ બનાવવાની કામગીરી માર્ગ-મકાન વિભાગે હાથ ધરી છે. પરંતુ સાંકડા નાળા માટે કોઈ ચોક્કસ આયોજન હાથ ધર્યું ન હોવાના કારણે ટ્રાફિક સમસ્યા યથાવત રહેવા પામી છે. આવી જ સ્થિતિ સામરખા ગામ નજીક પસાર થતી કેનાલ પર બનાવવામાં આવેલ પુલ પાસે જોવા મળે છે. વર્ષો જૂના સાંકડા નાળાની બાજુમાં ફોરલેન માર્ગને અનુરૂપ અન્ય પુલનું આયોજન કર્યા વિના પુલના બંને સાઈડોનો માર્ગ પહોળો કરાયો છે. પરંતુ માર્ગ પહોળો કરવા સાથે પુલની સ્થિતિ યથાવત જ રાખ્યાનું અણઘડ આયોજન તંત્ર દ્વારા હાથ ધરાયું છે. પરિણામે ૧૭ કિ.મી. માર્ગમાં થનાર ૨૬ કરોડ ઉપરાંતનો ખર્ચ મતલબ વિનાનો હોવાની ચર્ચાઓ થઈ રહી છે.